PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/072	Bratislava 12. septembra 2007	

	Protimonopolný úrad Slovenskej republiky, odbor koncentrácií v správnom konaní č. SK 0054/OK/2007 začatom dňa 11.07.2007 na základe oznámenia koncentrácie podnikateľom Constantia Packaging AG so sídlom Opernring 17,     1010 Viedeň, Rakúsko prostredníctvom JUDr. Štefana Dedáka, advokáta DEDÁK & Partners, s.r.o. so sídlom Mlynské Nivy 45, 821 09 Bratislava, vo veci koncentrácie podnikateľov Constantia Packaging AG so sídlom Opernring 17, 1010 Viedeň, Rakúsko a Austria Metall Aktiengesellschaft AG so sídlom Ranshofen, 5282 Braunau am Inn, Rakúsko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Constantia Packaging AG so sídlom Opernring 17, 1010 Viedeň, Rakúsko nad podnikom podnikateľa Austria Metall Aktiengesellschaft AG so sídlom Ranshofen, 5282 Braunau am Inn, Rakúsko prostredníctvom podnikateľa Constantia Alumet B.V. so sídlom Elspeterwerg 34, NL-8171ET Vaasen, Holandsko, na základe Zmluvy o kúpe obchodného podielu uzatvorenej dňa 06.07.2007 medzi pánom Klausom Hammererom ako predávajúcim a Constantia Alumet B.V. so sídlom Elspeterwerg 34, NL-8171ET Vaasen, Holandsko ako kupujúcim. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 11.07.2007 doručené listom zaevidovaným pod č. 2572/2007 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Constantia Packaging AG so sídlom Opernring 17, 1010 Viedeň, Rakúsko (ďalej len „CPA“) prostredníctvom              JUDr. Štefana Dedáka, advokáta DEDÁK & Partners, s.r.o. so sídlom Mlynské Nivy 45, 821 09 Bratislava (ďalej len „právny zástupca“).

	Na základe vyššie uvedeného sa dňa 11.07.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vedené pod č. SK 0054/OK/2007 vo veci koncentrácie, ktorá spočíva v získaní nepriamej kontroly spoločnosťou CPA nad podnikom spoločnosti Austria Metall Aktiengesellschaft AG so sídlom Ranshofen, 5282 Braunau am Inn,  Rakúsko (ďalej len „AMAG“) prostredníctvom spoločnosti Constantia Alumet B.V. so sídlom Elspeterwerg 34, NL-8171ET Vaasen, Holandsko (ďalej len „CAVB“), na základe Zmluvy o kúpe obchodného podielu uzatvorenej dňa 06.07.2007 medzi pánom Klausom Hammererom ako predávajúcim a CABV ako kupujúcim (ďalej len „Zmluva“), o čom úrad informoval spoločnosť CPA prostredníctvom právneho zástupcu listom č. 2660/PMÚ SR/2007 zo dňa 18.07.2007.

	Vyššie uvedeným listom a listom č. 2980/PMÚ SR/2007 zo dňa 09.08.2007 úrad vyzval spoločnosť CPA prostredníctvom právneho zástupcu, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky         č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“).
 	
	Dňa 28.08.2007 boli úradu listom zaevidovaným pod č. 3221/2007 doručené všetky požadované podklady a informácie. Úrad spoločnosť CPA listom č. 3228/PMÚ SR/2007 zo dňa 30.08.2007 informoval, že dňa 30.08.2007 začala plynúť podľa § 11 zákona lehota 60 pracovných dní na vydanie rozhodnutia, nakoľko sa predmetné oznámenie koncentrácie stalo doručením vyššie uvedeného listu stalo podľa § 10 ods. 12 zákona a vyhlášky úplné.
V prípade začatia plynutia lehoty podľa § 11 zákona došlo k uvedenie nesprávneho dátumu plynutia lehoty. Správne lehota na vydanie rozhodnutia začala plynúť až dňa 31.08.2007 a nie 30.08.2007, ako je uvedené v predmetnom liste úradu vzhľadom na to, že správny poplatok vo výške 100 000 Sk podľa zákona         č. 145/1995 Z.z. o správnych poplatkoch v znení neskorších predpisov bol na účet úradu prevedený dňa 30.08.2007. 
	O vyššie uvedenej skutočnosti, úrad informoval podnikateľa CPA prostredníctvom právneho zástupcu listom č. 3336/PMÚ SR/2007 zo dňa 10.09.2007.
	
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

         Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

          Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

K nadobudnutiu spoločnosti AMAG spoločnosťou CPA prostredníctvom svojej 100%-nej dcérskej spoločnosti CABV, dôjde na základe viacerých krokov popísaných nižšie.

Na začiatku transakcie boli akcie spoločnosti AMAG rozdelené medzi spoločnosti AMAG Mitarbeiter Privatstifung s podielom 20%, Klaus Hammerer GmbH (ďalej len „KHG“) s podielom 40%, CPA s podielom 25,0001% a Constantia Packaging B.V. (ďalej len „CPBV“) s podielom 14,9999%. 
Pán Klaus Hammerer ako predávajúci je 100%-ným vlastníkom spoločnosti Constantia Alumet GmbH so  sídlom Schwarzstraße 29, 5020 Salzburg, Rakúsko (ďalej len „Constantia Alumet“) a má podiel v spoločnosti KHG. 
S účinnosťou k 21.04.2007 došlo k rozdeleniu spoločnosti KHG tak, že vznikla nová spoločnosť Constantia Alumet, ktorej jediným spoločníkom je Klaus Hammerer, ako je uvedené vyššie. Rozdelením spoločnosti KHG došlo k prevodu akcií spoločnosti AMAG zodpovedajúcim podielu 30,65% na spoločnosť Constantia Alumet. 
V rámci tejto transakcie došlo k prevodu výrobnej divízie „Extrusion“ (Vytláčanie) spoločnosti AMAG ako časti podniku na spoločnosť KHG. Podmienkou prevodu predmetnej divízie je prevod zvyšného podielu vo výške 9,35% na ostatných akcionárov spoločnosti AMAG, t.j. na spoločnosti AMAG Mitarbeiter Privatstiftung, CPA, CPBV a Constantia Alumet.
Po uskutočnení tejto transakcie budú podiely jednotlivých akcionárov spoločnosti AMAG nasledovné: Constantia Alumet 33,8144%, CPA 27,5774%, CPBV 16,5463% a AMAG Mitarbeiter Privatstiftung 22,0618%.
Následne, spoločnosť CPA prostredníctvom svojej 100%-nej dcérskej spoločnosti CABV, na základe Zmluvy nadobudne od pána Klausa Hammerera 100%-ný obchodný podiel v spoločnosti Constantia Alumet, a tým aj výlučnú kontrolu nad spoločnosťou AMAG, nakoľko podiel ktorý má  spoločnosť CPA v spoločnosti AMAG sa týmto zvýši na 77,9381%.

Zo Stanov spoločnosti AMAG, ako aj z podielu, ktorý získa spoločnosť CPA v spoločnosti AMAG nadobudnutím spoločnosti Constantia Alumet vyplýva, že spoločnosť CPA na základe vyššie uvedených krokov získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti AMAG, a tým získa možnosť vykonávať rozhodujúci vplyv na činnosť spoločnosti AMAG prostredníctvom spoločnosti CABV.

	Na základe vyššie uvedeného úrad zistil, že na základe Zmluvy vznikla koncentrácia podnikateľov CPA a AMAG podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť CPA.
	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda spoločnosti CPA ako spoločnosť, ktorá získava nepriamu kontrolu nad spoločnosťou AMAG prostredníctvom CABV, ako aj spoločnosť AMAG, nad ktorou je kontrola získavaná.

         	Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť CPA je akciovou spoločnosťou zapísanou v registri Obchodného súdu vo Viedni pod č. FN 88214 b. Predmetom podnikania spoločnosti CPA je výroba obalových materiálov všetkých druhov a obchod s nimi; obchod s tovarom obalového priemyslu ako aj so základnými a pomocnými materiálmi, ktoré sú na tento účel potrebné; manažment a poradenská činnosť v oblasti obalového hospodárstva; účasť na podnikaní akéhokoľvek druhu, predovšetkým v obalovom priemysle.
	V spoločnosti CPA majú podiel spoločnosti CPBV, AMAG a niekoľko menších akcionárov. Spoločnosť CPA vykonáva kontrolu vo viacerých spoločnostiach so sídlom v Rakúsku, Nemecku, Francúzsku, vo Veľkej Británii, Spojených štátoch amerických a iných. 
Na území Slovenskej republiky vykonáva kontrolu nad spoločnosťou Duropack Turpak Obaly a.s. so sídlom Robotnícka 1, 036 80 Martin, Slovenská republika, IČO: 31 562 116 (ďalej len „Duropack“), ktorej predmetom podnikania je výroba a spracovanie lepeniek; maloobchod so zmiešaným tovarom; ubytovacie služby; prenájom nehnuteľností vrátane bytového hospodárstva; miešanie flexofarieb vodou riediteľných; veľkoobchod s farbami.

Z vyššie uvedených skutočností vyplýva, že spoločnosť CPA je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.

	Spoločnosť AMAG je akciovou spoločnosťou zapísanou v registri Krajinského súdu Ried im Innkreis pod č. FN 110845 h. Predmetom podnikania spoločnosti AMAG je dosahovanie ziskov v rámci plnenia funkcie holdingovej spoločnosti.
	V spoločnosti AMAG majú podiel spoločnosti CPA, CPBV, Constantia Alumet, AMAG Mitarbeiter Privatstiftung a KHG. Spoločnosť AMAG vykonáva kontrolu vo viacerých spoločnostiach sídliacich na území Rakúska, Nemecka, Holandska, Kanady a iných.
	Na území Slovenskej republiky pôsobila spoločnosť AMAG  prostredníctvom dovozov v obchodnej oblasti „Extrusion“, ktorá bude pred predmetnou transakciou odčlenená a nebude jej súčasťou.

	Z vyššie uvedených skutočností vyplýva, že spoločnosť AMAG je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.

Koncentrácia podliehajúca kontrole úradu

	Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

	Vychádzajúc z vyššie uvedených ustanovení zákona a v nadväznosti na predložené podklady a informácie úrad dospel k záveru, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 zákona, nakoľko celosvetový celkový obrat podnikateľa CPA za rok 2006 bol 45 162 593 146 Sk a na území Slovenskej republiky dosiahol obrat vo výške 1 110 830 490 Sk a celosvetový celkový obrat podnikateľa AMAG za rok 2006 bol 33 966 485 861 Sk a na území Slovenskej republiky dosiahol obrat vo výške 1 382 920 Sk.	 

Podľa § 10 ods. 9 zákona koncentrácia, ktorá podlieha kontrole úradu podľa   § 10 ods. 1 zákona, musí byť oznámená úradu do 30 pracovných dní odo dňa          a) uzavretia zmluvy, b) oznámenia prijatia návrhu v obchodnej verejnej súťaži,         c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e). 

	Právnym titulom predmetnej koncentrácie je Zmluva uzatvorená dňa  06.07.2007. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 11.07.2007, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.

Relevantné trhy 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Oblasťou činnosti podnikateľa CPA je prevzatie holdingových funkcií za jej dcérske spoločnosti. Podnikateľ CPA nie je operatívne činný samostatne, ale výlučne prostredníctvom svojich dcérskych spoločností. K úlohám CPA ako holdingovej spoločnosti patrí dohľad nad presadzovaním spoločných strategických cieľov, kontroling, riadenie portfólia, financovanie ako aj všetky komunikačné úlohy spojené s kótovaním cenných papierov na burze. Podnikateľ CPA je činný predovšetkým v oblastiach „flexibilných obalových materiálov“ a „vlnitej lepenky“.
	Oblasť činnosti podnikateľa AMAG zahŕňa výrobu primárneho hliníka ako aj výrobu hliníkových polotovarov a zlievárenských výrobkov pre priemysel zaoberajúci sa ich následným spracovaním. Výrobný program obsahuje predovšetkým (ploché) valcované výrobky, výrobky lisované pretláčaním („Extrusion“) a zlievárenské výrobky. Obchodná činnosť „Extrusion“) bude pred uskutočnením predmetnej transakcie odčlenená, ako už bolo uvedené vyššie.

	Podnikateľ CPA pôsobí na relevantnom trhu flexibilných obalových materiálov. 
	Komisia Európskej únie rozlišuje v oblasti obalových materiálov relevantný trh pevných obalových materiálov a relevantný trh flexibilných obalových materiálov. Trh zameraný na flexibilné obalové materiály sa čiastočne delí na dva vecne relevantné trhy: i) trh flexibilných obalových materiálov na potraviny a ii) trh flexibilných obalových materiálov na farmaceutické výrobky.
	V rámci flexibilných obalových materiálov sú obsiahnuté nasledovné výrobné procesy: valcovanie fólií, lakovanie, poťahovanie, hĺbkotlač, flexotlač, extrúzia, offsetová tlač, rezanie kotúčov, priečne rezanie, razenie, formovanie hadíc, dierovanie, hĺbkové ťahanie.
	Výsledným produktom podnikateľa CPA sú hliníkové fólie s hrúbkou 0,11 mm. Výroba hliníkových fólií sa uskutočňuje vo dvoch valcovniach podnikateľa CPA, v závode Muhlhofen v Rakúskej republike.
	
Podnikateľ AMAG pôsobí na: 
-	relevantnom trhu výroby primárneho hliníka,
-	relevantnom trhu plochých valcovaných výrobkov,
-	relevantnom trhu zlievárenských výrobkov.

Relevantný trh výroby primárneho hliníka
	Podnikateľ AMAG je na tomto trhu činný prostredníctvom spoločnosti Elektrolyse Aluminerie Aloutte Inc. Primárny hliník sa vyrába v tavnej elektrolýze z oxidu hlinitého bez obsahu vody rozložením prostredníctvom jednosmerného prúdu, pričom vaňa elektrolytických článkov je zapojená ako katóda, v ktorej sa hromadí tekutý hliník.

Relevantný trh plochých valcovaných výrobkov
	Výrobný program podnikateľa AMAG obsahuje v rámci predmetného relevantného trhu nasledujúce výrobky: nášľapné plechy, pásy a plechy, tenké plechy a platne, lesklé výrobky, vysoko pevné materiály, prvky katódy, diverzné valcované výrobky pre letecký a automobilový priemysel a nakoniec výrobky plátované spájkovaním. Podnikateľ AMAG vo valcovni v Ranshoffene vyrába ploché valcované výrobky s hrúbkou 0,2 mm. 
	Pre valcované produkty sa predbežný materiál – ako zliatina na tvárnenie – odlieva vo valcovacích blokoch upravených podľa definitívnych vlastností. Valcovacie bloky sa pred valcovaním za tepla nahrejú na požadovanú teplotu a potom sa valcujú. V závislosti od konečnej hrúbky a/alebo konečných vlastností, ktoré majú byť dosiahnuté, sa potom valcuje za studena a na vlastných leštiacich stoliciach. Pri produktoch určených na „vytvrdnutie“ nasledujú podľa požadovaných vlastností rôzne procesy tepelného spracovania (napr. starnutie odležaním za tepla, žíhanie na odstránenie vnútorného napätia).

Relevantný trh zlievárenských výrobkov
	Výrobný program podnikateľa AMAG obsahuje okrúhle predvalky, ingoty a kvapalný kov. 
	Pri odlievaní sa vyrábajú zlievárenské liatiny s osobitnými vlastnosťami pre odlievarne. Za týmto účelom sa prevažne upravuje šrot (recyklovaný) pred roztavením (triedenie, oddeľovanie, sušenie), roztavuje sa v taviacich peciach, prepravuje sa do odlievacích pecí a tam sa zušľachťuje (odplyňuje a čistí od rôznych súčastí) a pritom sa vkladá do zliatin požadovaných zákazníkom. Pre odlievarne sa odlievajú bochníky alebo sa dodávajú ako tekutý kov.

	Proces výrobného reťazca na trhu s hliníkom je nasledovný: na počiatku procesu je ťažba bauxitu ako základnej suroviny pri výrobe hliníka. Pri výrobe surového hliníka je potrebné rozlišovať medzi primárnym hliníkom a sekundárnym hliníkom, ktorý sa získava z recyklovaných hliníkových výrobkov. Zo surového hliníka sa vyrábajú hliníkové polotovary, predovšetkým valcované výrobky, kované výrobky, drôty a hliníkové odliatky. Následne výrobcovia hliníkových obalov sú odberateľmi plochých valcovaných výrobkov (hliníkový predvalcovaný pás).

	Na základe vyššie uvedeného vyplýva, že v predmetnom prípade sa nejedná o horizontálnu koncentráciu, ale o vertikálnu koncentráciu, nakoľko podnikatelia CPA a AMAG pôsobia na odlišných stupňoch výrobného procesu na trhu s hliníkom. Podnikateľ AMAG vyrába surový hliník (primárny hliník), predovšetkým je však činný vo výrobe hliníkových polotovarov (plochých valcovaných výrobkov, výrobkov lisovaných pretláčaním a zlievárenských výrobkov). Podnikateľ CPA pôsobí v oblasti výroby obalových materiálov, konkrétne flexibilných obalových materiálov. Ako je uvedené vyššie na výrobu hliníkových obalov sú potrebné ploché valcované výrobky vyrábané z primárneho hliníka, a teda predmetnou koncentráciou dôjde k ovplyvneniu relevantného trhu výroby primárneho hliníka a trhu plochých valcovaných výrobkov, pre ktoré je trh flexibilných obalových materiálov trhom odberu, na ktorom pôsobí podnikateľ CPA. Podnikateľ AMAG je teda v pozícii dodávateľa a podnikateľ CPA v pozícii odberateľa.

Nakoľko relevantný trh zlievárenských výrobkov, na ktorom pôsobí podnikateľ AMAG nie je trhom dodávok a ani trhom odbytu k trhu flexibilných obalových materiálov, na ktorom pôsobí podnikateľ CPA, úrad sa ním ďalej nebude podrobne zaoberať.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Účastník predmetného správneho konania uviedol, že relevantné trhy výroby primárneho hliníka, plochých valcovaných výrobkov a flexibilných obalových materiálov sú trhy celosvetové, minimálne však celoeurópske, nakoľko ide o voľne obchodovateľné, ľahko prepravovateľné a všeobecne dopytované výrobky. 
Úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade účastníci koncentrácie, t.j. podnikatelia CPA a AMAG nepôsobia na území Slovenskej republiky na vyššie uvedených relevantných trhoch a posúdenie vplyvu oznámenej koncentrácie na hospodársku súťaž sa nebude líšiť pri akomkoľvek inom prijateľnom vymedzení priestorového relevantého trhu. Podnikateľ AMAG pôsobil na území Slovenskej republiky len v oblasti „Extrusion“, ktorá však nie je predmetom koncentrácie.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Analýzou predložených podkladov a informácií úrad zistil nasledovné skutočnosti:

Nižšie uvedené údaje sú odhadom účastníkov koncentrácie a taktiež vychádzajú z verejne prístupných informácií, ako sú napr. prezentácia koncernu Alcoa v rámci svetovej konferencie „CRU´s 10th World Aluminium Conference“ z 13.06.2005.

Celková veľkosť trhov
relevantný trh	celosvetovo	EÚ	
RT flexibilných obalových materiálov	41 200 mil. €	9 500 mil. €	
RT výroby primárneho hliníka	70 691 mil. €	16 000 mil. €	
RT plochých valcovaných výrobkov	45 869 mil. €	11 000 mil. € 	

Relevantný trh flexibilných obalových materiálov

Podiel podnikateľa CPA 
RT flexibilných obalových materiálov	Obrat v mil. €	Podiel v %	
Celosvetovo	819	2	
EÚ	716	7	

Konkurenti podnikateľa CPA
Podnikateľ	podiel v % celosvetovo	podiel v % EÚ	
Amcor (Austrália)	15	16	
Alcan (Kanada)	10-12	19	
Alcoa (USA)	5	6	
Bemis (USA)	5	2	

	Konkurentmi podnikateľa CPA ako aj podnikateľa AMAG sú celosvetovo činné, čiastočne vertikálne integrované koncerny so značnou trhovou silou, vrátane troch koncernov, ktoré ako vertikálne integrovaní výrobcovia hliníka vykonávajú celý výrobný proces od získania surovín až po výrobu hotových obalových materiálov. Ide o podnikateľov Alcan, Alcoa a Norsk Hydro. Okrem toho existuje množstvo podnikov, ktoré sú aktívne len na niektorých z vyššie menovaných relevantných trhoch.
	Najvýznamnejšími dodávateľmi podnikateľa CPA sú podnikatelia Alcan Packaging Singen GmbH, Nemecko; Alcoa Köfem Kft., Maďarsko; Hydro Aluminium Deutschland GmbH, Nemecko; Carcano Antonio S.p.A., Taliansko a Novelis Deutschland GmbH, Nemecko.
	Odberateľov podnikateľa CPA môžeme rozdeliť do dvoch skupín. Prvou skupinou sú odberatelia flexibilných obalových materiálov pre potravinársky priemysel, medzi ktorých patria podnikatelia Unilever, Spojené kráľovstvo Veľkej Británie s podielom na odbyte 6%; Nestle, Švajčiarsko s podielom na odbyte 3%;  Kraft Foods s podielom na odbyte 3% a Storck, Nemecko s podielom na odbyte 2%.
	Druhou skupinou sú odberatelia flexibilných obalových materiálov pre farmaceutický priemysel, medzi ktorých patria podnikatelia Novartis Pharma AG, Švajčiarsko s podielom na odbyte 6,1%; Bayer Health Care AG, Nemecko s podielom na odbyte 3,8%; Merck KGaA, Nemecko s podielom na odbyte 2,2% a Schering AG, Nemecko s podielom na odbyte 1,6%.

	Na trhu s flexibilnými obalovými materiálmi dochádza k distribúcii výrobkov cestnou, železničnou, vzdušnou a aj námornou dopravou, pričom odberatelia sú zásobovaní podľa možnosti z najbližšieho závodu.
	Na predmetnom relevantnom trhu neexistujú žiadne právne a ani regulačné bariéry vstupu.

Relevantné trhy výroby primárneho hliníka a plochých valcovaných výrobkov 

Podiel podnikateľa AMAG
Relevantný trh	Celosvetovo v mil. €	Celosvetovo v %	EÚ v mil. €	EÚ v %	
RT výroby primárneho hliníka	223	0,3	74	<0,1	
RT plochých valcovaných výrobkov	432	0,8	342	3	
Konkurenti podnikateľa AMAG
Relevantný trh	Podnikateľ 	Podiel v %	
RT výroby primárneho hliníka	Rusal (Ruská federácia)	11,5-12,5	
	Alcoa (USA)	10	
	Alcan	10	
	Norsk Hydro	5	
RT plochých valcovaných výrobkov	Novelis (USA)	18	
	Alcoa (USA)	13	
	Hydro Aluminium	6	
	Aleris (USA)	6	
	Alcan (Kanada)	5,5	

	Najvýznamnejšími dodávateľmi podnikateľa AMAG na vyššie uvedených relevantných trhoch sú spoločnosti Glencore International AG, Švajčiarsko; Mitsubishi Cooperation (UK) Plc., Spojené kráľovstvo Veľkej Británie; Hydro Aluminium A.S., Nórsko; Rio Tinto Aluminium (UK) Ltd., Spojené kráľovstvo Veľkej Británie a Aluminium Silicon Marketin, Švajčiarsko.

	Medzi najväčších odberateľov podnikateľa AMAG na relevantnom trhu plochých valcovaných výrobkov patria podnikatelia ALANOD Aluminium-Veredlung, Nemecko s podielom na odbyte 8,86%; CMC Commonwealth Metals, USA s podielom na odbyte 4,75%; Thyssen Krupp Materials International, Nemecko s podielom na odbyte 2,95%; Almeco Spa, Taliansko s podielom na odbyte 2,44% a Alumeco A/S s podielom na odbyte 1,99%.
	Odberatelia podnikateľa AMAG podnikajú najmä v oblasti obalového priemyslu, automobilového priemyslu, stavebného priemyslu, leteckého priemyslu a investičnej výstavby.

	Podnikateľ AMAG väčšinu svojich výrobkov predáva priamo. Na niektorých ťažiskových trhoch (v Nemecku, Veľkej Británii, Francúzsku, Beneluxe a USA) využíva podnikateľ AMAG za účelom predaja svoje dcérske spoločnosti, resp. dlhodobo pôsobiace obchodné zastúpenia.
	Na predmetných relevantných trhoch neexistujú žiadne právne a ani regulačné bariéry vstupu. 

Záver

	Vzhľadom na to, že účastníci predmetnej koncentrácie na vyššie uvedených relevantných trhoch nepôsobia na území Slovenskej republiky ani prostredníctvom dovozov a vzhľadom na skutočnosť, že koncentrácia podnikateľov CPA a AMAG nezmení vo významnej miere konkurenčné prostredie na predmetných relevantných trhoch a naďalej bude existovať dostatočný počet hráčov na týchto trhoch a z dôvodu, že neexistujú žiadne významné právne a regulačné bariéry vstupu na vyššie uvedené relevantné trhy úrad dospel k záveru, že koncentrácia podnikateľov CPA a AMAG nevytvára alebo neposilňuje dominantné postavenie podnikateľa CPA, ktorého dôsledkom sú významné prekážky efektívnej hospodárskej súťaže na relevantných trhoch výroby primárneho hliníka, plochých valcovaných výrobkov a flexibilných obalových materiálov.

	Podľa § 33 zákona úrad listom č. 3336/PMÚ SR/2007 zo dňa 10.09.2007 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 3355/2007 zo dňa 11.09.2007 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.

	Podľa § 12 ods. 8 zákona rozhodnutie podľa odsekov 1 až 3 sa vzťahuje aj na    obmedzenia súťaže, ktoré s koncentráciou podnikateľov CPA a AMAG na základe Zmluvy súvisia a sú nevyhnutné na jej uskutočnenie. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Štefan Dedák
DEDÁK & Partners
Mlynské Nivy 45
821 09 Bratislava